
Uznesenie Okresný súd Stará Ľubovňa v statusovej veci fyzickej osoby: A. B., nar. XX.XX.XXXX, trvale bytom C. D. E. XXX, o návrhu D. B., nar. XX.XX.XXXX, trvale bytom C. D. E. XXX, na nariadenie ústavnej protialkoholickej liečby A. B., takto rozhodol: I. Súd podanie navrhovateľky doručené súdu dňa 08.12.2025 o d m i e t a . II. Žiaden z účastníkov
nemá
nárok
na náhradu trov konania.
odôvodnenie: 1. Dňa 08.12.2025 bolo Okresnému súdu Stará Ľubovňa doručené podanie navrhovateľky označené ako „nariadenie ústavnej protialkoholickej liečby“. Súd každé podanie posudzuje podľa obsahu (§ 124 ods. 1 C.s.p.) a podanie navrhovateľky v zmysle § 124 ods. 1 C.s.p. za použitia § 2 ods. 1 C.m.p. posúdil ako návrh na obmedzenie spôsobilosti na právne úkony u A. B.. 2. Keďže návrh trpel nedostatkami, bez odstránenia ktorých nemožno v konaní pokračovať, tunajší súd uznesením č..k. 2Ps/23/2025-12 zo dňa 16.12.2025 vyzval navrhovateľku na odstránenie nedostatkov podania v lehote 10 dní od doručenia uznesenia. Zároveň uviedol, ako je potrebné doplnenie podania vykonať. Navrhovateľka bola vyzvaná na doplnenie návrhu na začatie konania o skutočnosti odôvodňujúce zásah do spôsobilosti fyzickej osoby na právne úkony, t.j. aby v zmysle § 235 ods. 2 Civilného mimosporového poriadku (ďalej len C.m.p.) predložila lekársku správu o zdravotnom stave osoby, o ktorej spôsobilosti sa má konať z ktorej budú vyplývať tvrdené skutočností, ďalej uviedla, čoho sa navrhovateľka domáha - doplnila a opravila petit návrhu tak, aby tento bol jasný, presný, určitý, zrozumiteľný a vykonateľný, t.j. pokiaľ sa navrhovateľka domáha, aby súd obmedzil spôsobilosti na právne úkony A. B., nar. XX.XX.XXXX, konkrétne právne úkony, na ktoré má byť obmedzený (napr. udeľovanie súhlasu na poskytovanie zdravotnej starostlivosti v ústavnej ako aj ambulantnej forme či na poskytovanie sociálnej starostlivosti a pod.) zároveň ju vyzval aby označila osobu, ktorú navrhuje za opatrovníka (meno, priezvisko, dátum narodenia a bydlisko) a spresnené podanie doručila súdu v potrebnom počte rovnopisov. Predmetné uznesenie súd doručil navrhovateľke dňa 19.12.2025. Súd opakovane uvádza, že ide o také vady podania, pre ktoré nemôže v konaní pokračovať. 3. Podľa § 2 ods. 1 Civilného mimosporového poriadku (ďalej len ,,C.m.p.“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 25 C.m.p. v návrhu na začatie konania sa okrem všeobecných náležitostí podania uvedie označenie účastníkov, ich zástupcov, ak ich majú, pravdivé a úplné opísanie rozhodujúcich skutočností, označenie dôkazov na ich preukázanie a musí byť zjavné, čoho sa navrhovateľ domáha. 5. Podľa § 129 ods. 1 Civilného sporového poriadku (ďalej len ,,C.s.p.“), ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie
je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 6. Podľa § 129 ods. 2 C.s.p., v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 7. Podľa § 129 ods. 3 C.s.p., ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 8. Nakoľko podanie navrhovateľky doručené súdu dňa 08.12.2025 trpí nedostatkami, na odstránenie ktorých bola navrhovateľka márne vyzvaná, pričom bola poučená o následkoch neodstránenia nedostatkov podania v stanovenej lehote, a pre tieto nedostatky podania nie je možné v konaní pokračovať, súd podanie v súlade s citovanými zákonnými ustanoveniami odmietol. 9. O trovách konania súd rozhodol podľa § 52 C.m.p. tak, že žiaden z účastníkov nemá nárok na náhradu trov konania. Poučenie: Proti tomuto uzneseniu je prípustné odvolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v troch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2026:8525201326.2 (dáta aktuálne k 4. 11. 2026). Záväzné je znenie zverejnené súdom.




